
      A LA MARIA BRANYAS, 


      UNA PERSONA EXCEPCIONAL EN TOTS ELS SENTITS. 

    

  
    

       

      PRÒLEG 


       


      Els supercentenaris, definits com a «persones de més de 110 anys», són molt infreqüents; s’estima que n’hi ha un per cada cinc o sis milions d’individus de la població mundial. L’interès creixent en l’àmbit científic, social i econòmic al voltant de la longevitat ha desencadenat una cursa exponencial per comprendre les bases biològiques d’unes vides d’una durada tan extrema. 


      Tenim la fortuna que el professor Manel Esteller dirigís un ampli equip d’investigadors per dur a terme l’estudi més extens sobre una de les supercentenàries més excepcionals, els resultats del qual es van fer públics el 2025. 


      Quan es va iniciar la recerca, l’any 2023, Maria Branyas Morera, amb 115 anys, ja era la persona verificada més anciana del món viva en aquell moment. Hem d’estar agraïts a la senyora Branyas no només per facilitar la recerca, sinó també per impulsar-ne activament el desenvolupament amb l’objectiu d’esclarir què explicava que encara continués viva. Entre moltes altres raons, ella pensava que potser el consum de tres iogurts al dia la va ajudar a ser tan longeva, però, en general, la Maria es cuidava, seguia una dieta mediterrània, no fumava ni consumia alcohol i gaudia de caminar mentre li va ser possible. 


      El professor Esteller i el seu equip certament van complir la promesa que havien fet a la Maria: els investigadors van desxifrar la seqüència del seu ADN, van identificar els microorganismes presents al seu intestí, van mesurar les puntes dels seus cromosomes (els telòmers), van estudiar les marques químiques del seu genoma (epigenètica), els nivells d’inflamació, la resposta immunitària i les concentracions de lípids i sucres en sang associades al risc cardiovascular i metabòlic, inclosa la presència de cèl·lules mutants en circulació. Tot i que és impossible determinar quin factor precís va ser el més determinant numèricament per proporcionar aquest extraordinari temps de vida, els seus descobriments són molt importants per explicar els mecanismes lligats a la vellesa o a la joventut. 


      La Maria presentava proves clares d’un envelliment alentit (determinat pels rellotges biològics): taxes baixes d’inflamació, alguns bacteris associats a la salut i propis d’individus molt més joves i variants en la composició del seu genoma relacionades amb una vida llarga i saludable, com ara la presència de formes genètiques vinculades a la protecció contra el dany cel·lular, l’absència de la variant ApoE4 (relacionada amb diverses malalties) i, de manera excepcional, algunes seqüències d’ADN observades únicament en ella i absents en la resta de la població humana. 


      És rellevant destacar que molts dels resultats obtinguts reforcen evidències prèvies en aquest àmbit de recerca. Nosaltres mateixos, en l’estudi denominat «Wellderly» (fusió de les paraules angleses well, ‘bé’, i elderly, ‘ancià’), vam analitzar 1.400 persones d’edats molt avançades (entre 80 i 105 anys) que mai no havien estat malaltes ni havien pres cap medicació. Curiosament, vam trobar relativament poques evidències de variants diferents del genoma en comparació amb la resta d’individus, fet que reforça la idea que l’estil de vida té un paper fonamental a l’hora d’assolir una vida llarga i saludable. 


      Les tres malalties típicament associades a l’edat avançada són la malaltia cardiovascular, el càncer i les alteracions neurodegeneratives (com, per exemple, l’Alzheimer). Totes tres comparteixen dos trets comuns: alteracions del sistema immunitari i nivells elevats d’inflamació. Avui dia és àmpliament acceptat que el microbioma del tracte digestiu és el principal modulador de les nostres cèl·lules de defensa. Com explico al meu darrer llibre, Super Agers: An Evidence-Based Approach to Longevity («Superancians: un enfocament basat en l’evidència per a la longevitat»), publicat el 2025, avui disposem de nombroses publicacions que confirmen que el manteniment d’un sistema immunitari equilibrat i eficaç és primordial per aconseguir una longevitat prolongada i una bona qualitat de vida. 


      Necessitem cuidar les nostres cèl·lules immunitàries —una tasca gens senzilla, perquè aquest sistema varia d’una persona a una altra— i evitar fenòmens com la immunosenescència. Quan el nostre sistema de defensa es debilita, la inflamació apareix arreu de l’organisme i ni tan sols el cervell se n’escapa. És difícil mantenir jove el sistema immunitari i, en medicina, encara desconeixem bona part dels mecanismes que el regulen, però tinc l’esperança que això canviarà durant els pròxims anys. 


      Les meves més sinceres i entusiastes felicitacions al professor Manel Esteller per haver fet possible l’estudi més profund i detallat d’una de les persones més longeves de la història de la humanitat. El desenvolupament d’investigacions com aquesta és l’única manera de continuar aprenent i d’obrir el camí cap a un futur millor, en què no només puguem viure més temps, sinó també amb més qualitat de vida. 


       


      ERIC TOPOL 


      Doctor en Medicina. Cardiòleg, genetista, 


      científic i investigador mèdic. Professor de Medicina Molecular i vicepresident executiu 


      d’investigació mèdica a Scripps Research 


      Institute, a La Jolla, Califòrnia, EUA. 

    

  
    

       

      INTRODUCCIÓ 


       


      EL VALOR DE SER ATÍPIC 


       


      En ciència utilitzem la paraula outlier per definir aquell punt que se surt de la corba, aquella xifra que no encaixa, aquella raresa que no es pot explicar. És una excepcionalitat que ens costa entendre. Per això, molt sovint, eliminem els outliers dels gràfics, perquè els veiem com a errors del sistema, dades que per força han d’estar equivocades i poden distorsionar la mitjana. Tanmateix, de vegades són precisament aquests punts dissidents els que contenen la informació més interessant. 


      Maria Branyas va ser un d’aquests outliers carregats de dades essencials que ens permeten entendre millor la gran complexitat del cos humà. La seva singularitat va consistir a resistir, com ben pocs poden fer-ho, els efectes de la dictadura del pas del temps, fins al punt de convertir-se, en el seu moment, en la persona viva de més edat del món. És un fet molt poc freqüent, ja que, fins i tot tenint en compte que cada cop hi ha més persones que arriben al segle de vida, només es coneixen dotze casos (tots corresponents a dones), entre els milers de milions d’éssers humans que han viscut al llarg de la història, que hagin assolit, com ella, l’avançada edat de 117 anys. 


      Ens podem considerar afortunats perquè la Maria Branyas va ser conscient d’aquesta raresa i, en un gest que l’honora, va decidir compartir amb tothom els misteris de la seva biologia. Precisament, l’estudi dels «supercentenaris», les persones que han superat de llarg el llindar dels cent anys, els outliers de la vida, és un dels camps que segurament ens permetrà avançar més en la comprensió dels mecanismes de l’envelliment saludable. Perquè, a diferència de la majoria de nosaltres, que envellim progressivament, els supercentenaris mantenen un estat de salut molt bo fins a les últimes etapes de la vida. D’alguna manera, els seus cossos han trobat el secret de la longevitat o, si més no, el de separar l’envelliment de la malaltia, que és el Sant Greal per als qui treballem en aquest àmbit. Entendre per què es produeix aquest fet insòlit ens hauria de permetre, algun dia, dissenyar fàrmacs i intervencions aplicables a les persones que no han tingut tanta sort i aconseguir així que el màxim nombre de ciutadans gaudeixi d’un envelliment en les millors condicions possibles. 


      Vaig tenir l’honor de participar en la tasca pionera que va dirigir el doctor Manel Esteller, en la qual un grup internacional de gairebé seixanta científics, dirigit pel seu doctorand Eloy Santos, vam dedicar tots els esforços a resoldre l’enigma de la Maria Branyas, escrutant amb totes les eines al nostre abast les cèl·lules que tan amablement ens va cedir. Era la primera vegada que s’analitzava tan a fons la biologia no només d’una persona supercentenària, sinó d’una de les persones més longeves que han existit: la vuitena que més ha viscut en la història de la humanitat des que es disposa de dades fiables. L’enorme treball que vam dur a terme sota el lideratge dels doctors Esteller i Santos va donar finalment com a fruit un article científic únic, que ha tingut un gran impacte tant entre els experts com en els mitjans de comunicació generalistes. 


      Com passa amb tots els bons estudis, aquesta recerca ens ha deixat més preguntes que respostes. Ens hem d’afanyar a trobar-les si volem descobrir solucions als reptes urgents que planteja el fet que una proporció cada vegada més gran de la població mundial formi part d’allò que anomenem «tercera edat». L’envelliment és, possiblement, el fenomen biològic més complex que hi ha, i la recerca que va fer possible la Maria Branyas evidencia, sobretot, fins a quin punt encara ens queda molt per comprendre. Tanmateix, ara disposem d’un full de ruta una mica més clar, d’un mapa que ens indica on hem de buscar les respostes. I això és un tresor d’un valor incalculable. Als congeladors dels nostres laboratoris encara hi ha cèl·lules de la Maria Branyas que, n’estic convençut, ens continuaran proporcionant una pila d’informació valuosíssima al llarg dels pròxims anys. 


      Outlier es pot traduir al català com a «valor atípic». La Maria Branyas va tenir realment una vida molt atípica i, gràcies a la seva generositat, ara tots ens en podrem beneficiar. Que aquest llibre, escrit per les dues persones que han investigat més a fons els secrets de la longevitat extrema, serveixi com a merescut homenatge a una dona excepcional en molts sentits. 


       


      SALVADOR MACIP


      Investigador de la Fundació Pasqual Maragall.


      Director dels Estudis de Ciències de la Salut


      de la Universitat Oberta de Catalunya.


      Catedràtic de Medicina Molecular de la Universitat


      de Leicester, Regne Unit. 

    

  
    

       

      NOTA DELS AUTORS 


       


      La ciència és una de les arts més preuades. Els seus objectius sovint escapen a la comprensió de molts i s’endinsen en camins mai explorats per altres investigadors. Les conseqüències de les seves troballes poden ser immenses, i pocs saben apreciar-ne la transcendència, la importància i tot el que impliquen. Obres d’art com alguns llenços, melodies, poemes, danses o sabors requereixen interpretacions complexes. Necessiten ser compreses. Per a nosaltres, com a receptors d’aquest art, sigui abstracte o no, resulta essencial, per apreciar-lo en tota la seva plenitud, conèixer-ne la naturalesa, el context, el conjunt. El que hi ha al darrere, allò que va moure les mans de l’artista i el que va voler transmetre mitjançant la seva sensibilitat, el seu traç i la seva obra. Tanmateix, la ciència pot resultar un art encara més desafiant als ulls de la majoria. Tot i que també requereix artesania, delicadesa i el temps imprescindible de qualsevol obra, el seu llenguatge és tècnic i complex, i per això sovint és difícil d’entendre per a qui no s’hi endinsa amb assiduïtat. Tanmateix, com qualsevol altre exercici artístic, la ciència té una raó de ser, un propòsit, un missatge i un passat. I, de la mateixa manera que passa amb les obres d’art, resulta necessari, i fins i tot imprescindible, conèixer tot això per aprofundir en el significat i la rellevància de qualsevol troballa científica, sigui gran o petita. 


      Amb aquest llibre busquem desgranar la feina que al llarg dels anys hem desenvolupat sobre la figura i la naturalesa de la Maria Branyas, una dona encantadora que va arribar a viure 117 anys i que va ser, per tant, la persona espanyola més longeva de tots els temps i la vuitena de tot el món. La Maria s’emmarca, doncs, en la categoria de «persones supercentenàries», que constitueix tota una raresa, i va tenir la generositat de permetre’ns accedir a la seva història, als seus hàbits i a la seva naturalesa per elaborar un estudi sobre la seva longevitat i sobre allò que tenia d’especial i que li va permetre viure aquesta excepcional quantitat de temps en un estat de salut relativament bo per a la seva edat. 


      Un cop elaborat aquest estudi minuciós i pioner, per a nosaltres, com a promotors del projecte, resulta essencial compartir cada detall de la nostra investigació de la manera més completa i comprensible. Aquest llibre és, igual que quan els artistes, compositors, pintors o escriptors revelen el seu procés creatiu, la nostra manera de compartir la recerca amb el món, amb totes les persones interessades en la nostra feina, independentment dels seus estudis, de si pertanyen o no al món de la ciència o de si tenen coneixements de biologia, epigenètica o altres disciplines. És la nostra humil manera d’apropar «el nostre art», en paraules senzilles i clares, a qualsevol persona que hi tingui interès. És la nostra manera de compartir-lo amb tothom, de democratitzar allò que hem descobert amb la voluntat que, d’alguna manera, tots puguem posar en pràctica algunes de les ensenyances vitals que hem après de la Maria per cuidar-nos millor i adquirir hàbits saludables que contribueixin a millorar la salut i la longevitat. 


      És evident que hi ha factors particulars en la vida i la biologia de la Maria que la fan única. No tots podrem viure 117 anys, per més que seguim les mateixes rutines que ella seguia. Però sí que podem aplicar alguns dels seus hàbits i costums, i extreure’n ensenyances que ens resultaran útils, com veurem al llarg del nostre estudi, de la seva manera d’entendre, viure i veure la vida. 


      Per entendre el nostre estudi i les seves conclusions, ens centrarem en el més essencial a la primera part del llibre: la Maria. Ens centrarem en la seva biografia. 


      Qui va ser, com era, què va fer i com ho va fer. Perquè resulta imprescindible conèixer-la i comprendre-la per entendre plenament la nostra obra. La Maria no va ser especial només per la seva longevitat excepcional, sinó també per la seva manera de ser i de viure. 


      A més, aquesta primera part no és únicament necessària pel seu valor intrínsec per a l’estudi i la comprensió de la Maria, sinó que també, i sobretot, és important per a nosaltres com a autors perquè constitueix un homenatge més que merescut a la seva persona, a la seva manera de ser i, per damunt de tot, a la seva generositat desinteressada. La Maria va arribar a ser conscient del valor que representaven la seva persona i el seu cos per als estudis que, a la llarga, podrien beneficiar tota la humanitat, i en tot moment es va mostrar col·laboradora, generosa i disposada a ajudar en tot allò que pogués. És per això que la seva vida mereix ser explicada no només com a part d’un projecte científic, sinó també perquè ella s’ho mereix. 


      Tornant al llibre, dedicarem la segona part a parlar a fons de l’estudi que vam dur a terme amb les mostres que vam poder obtenir de la Maria. Hi exposarem les troballes que vam fer gràcies a l’anàlisi de les seves cèl·lules i ens aturarem en les conclusions que vam extreure de l’estudi. 


      Aquest llibre és, per tant, una invitació a conèixer, aprendre i gaudir de la investigació més personal que hem dut a terme fins ara, un estudi amb el qual hem aconseguit desxifrar per primera vegada alguns dels secrets més ocults de l’atípica manera d’envellir i de conviure amb el pas del temps d’una persona supercentenària. Un gran viatge a la biologia de la longevitat humana extrema. Una mirada inèdita a l’art d’envellir amb salut fins ben tard. Comencem! 


      ELOY SANTOS 


      Investigador de l’envelliment 


      al Barcelona Beta Brain Research Center. 


       


      DR. MANEL ESTELLER


      Coordinador del grup Epigenètica del Càncer,


      Institut de Recerca de l’Hospital de Sant Pau.


      Professor d’Investigació d’ICREA.


      Catedràtic de Genètica de la Facultat 


      de Medicina de la Universitat de Barcelona. 

    

  
    

       

      MARIA: LA VIDA 


       

      QUÈ SABEM DE LA SEVA BIOGRAFIA? 

    

  
    

      
      1 


      
      NO ÉS FÀCIL ASSOLIR UN SOMNI 


      

      Josep Branyas, el pare de la Maria, va néixer l’any 1877 a Pamplona. El seu pare era gallec i la seva mare, catalana, si bé ell va néixer a Pamplona perquè hi havien destinat el seu progenitor, que era tinent coronel del Batallón de Cazadores de Las Navas. Quan en Josep tenia vuit anys, van destinar el seu pare a Barcelona i tota la família s’hi va traslladar. A la Ciutat Comtal hi va créixer, hi va estudiar i va ser també allà on, amb vint-i-dos anys, va conèixer la Teresa, la bonica jove que l’acompanyaria la resta de la seva vida. 


      Teresa Morera va néixer l’any 1880 a Barcelona i es va casar amb en Josep, tres anys més gran que ella, el 14 de gener del 1901. El matrimoni es va establir a Barcelona i ben aviat la Teresa va quedar embarassada del primer fill d’una futura família nombrosa. Així, el 13 d’octubre del 1902 va néixer el primogènit, que va rebre el mateix nom que el seu pare, Josep, el qual, per la seva banda, s’havia convertit en un periodista inquiet que aleshores ja havia viatjat a diverses de les principals ciutats de l’Amèrica del Nord per treballar-hi i establir-hi nous contactes. 


      A causa del seu caràcter emprenedor i somiador, en Josep sempre havia tingut present la idea de traslladar-se als Estats Units per viure-hi i formar-hi una gran família. Sempre va comptar amb tot el suport de la seva esposa; la Teresa l’hauria acompanyat a la fi del món i es mostrava disposada a perseguir amb ell el seu somni americà amb una sola condició: que entre ells i els fills que tinguessin, allà on fossin, es parlés sempre en català per mantenir vives les seves arrels. 


      Així, pocs dies després del naixement del seu primer fill, i amb la mudança a les Amèriques al cap, en Josep va aprofitar que havia d’anar al Registre Civil a inscriure el primogènit per efectuar un canvi en el seu propi cognom, que va passar de «Brañas» a «Branyas», ja que era conscient que als Estats Units, on tenia previst emigrar, la lletra «ñ» no existia a les màquines d’escriure. 


      Gairebé exactament un any després del naixement del seu fill, el 14 d’octubre de 1903, en Josep, ja amb el cognom convertit en «Branyas», va embarcar rumb a les Amèriques en el transatlàntic Manuel Calvo. Es dirigia concretament a Mèxic, en un viatge en solitari amb l’objectiu d’obrir camí i preparar-ho tot perquè, poc després, la seva dona Teresa i el seu fill es poguessin sumar a l’aventura. Ciutat de Mèxic va ser el lloc escollit perquè en Josep hi tenia familiars gallecs que havien prosperat treballant en el negoci de la fusta. A més, en Josep pensava que Mèxic, pel fet que

